tninun na Tayal

skahul sa snbilan tcinun na tayal aring sraral hya’ ga, kahul sa pinuhi’ naha’ nanak kgi ru pnuka’ naha’ nanak qu galan naha’ tcinun naha’.
ru maki’ sa qnxan na kknayril qu tminun qani ga kya nanak uzi qutux spzyang krahu’ balay ggalan kkrhwan lalu’ naha’uzi, gi iyat nanak maha musa naha’ lhingan ‘mubuy qu zyuwaw na ini’ kngungu’ m’uy, ru smlhani’ sa kinbbaqan tminun na qba’ naha’ nanak, tmwang uzi muzit squ rruzyu’ na tcinun naha’, pkaykita’ squ qinbbaqan naha’ ru kinkrhwan ttrhwan na lalu’ naha’ sa qalang naha’ uziy.  

spwah naha’ squ snyan naha’ inlungan pkaykita’ saqu tninun naha’ qani ga, mzyay’ su’ nqu mmlikuyka pkaykita’ sa kinmawtuxan naha’ squ zyuwaw na tmrrgyax uzi, spwah naha’ squ tminun qani smbbaq maha gmluw sa tuqi Gaga’ na tcinun, ru musa’ pqasun na Utux babaw hinqilan naha’, ru musa’ ‘nblayqun maras sa qalang na ‘tuxan na Utux kinbkaysan maha qu inllungan naha’ qani. 

nanu’ qu pptzyuwaw na tmwwazyay qani ga iyat nanak aring squ mmuhi’ kgiy nanak, kwara’ qu pptzyuwaw nya’ uzi ga nanu’ qu sm’ung kgiy, ru kmkgiy, ru tmnnuka’ lru tmwwazyay qani ga, msncyugal qu ppcyuwagan niya’ qnai.  t’aring balay ka sm’ung kgiy qu smilay abaw kgiy, ru kmkgiy, ru smli’ nuka’ ru pgyan naha’.  babaw niya’ lga pglgan naha’ tmahuk sa paqi’ ru qbuli’ gi aki’ plquwi’ ru pshnuk squ nuka’, nanu’ pgyan naha’ lawzi lru yasa qu pknkawn naha’ kya la, nanu’ pinknuka’ nah alga, pkbkuzyun naha’ lru m’bkuy kya la.  babaw niya’ lga bcirun naha’ lru m’plquwi’ na wazyay balay kya lru plawsan naha’ la, pinlawsan naha’ lga yasa qu skun naha’ kya ka plquwi’ na wazyay’ kya la.  

nanu’ qu skplquwi’ na wazyzy ka qbuli’ qasa uzi ga, mutuw naha’ swazyaw sa qhuniq na qapu’ rgyax, yasa qu spzyang blaq na qbuli, ru nanu’ sglgun naha’ tmahuk kya qbuli’ squ wazyay qasa lru qwaxan naha’ na qsya’ lru sprahiy naha’sa rruma’ ru pgyan naha’ ini’ ga mkmawpuw gyax siy naha’ ani  prahiy kya tanux,  yasa qu mutuw plquwi’ kya lqu wazyay la. 

nanu’ qu qmamas sa qmaci’ hya’ ga, mkmqalux ru maymtalah, ru maylhmiq na sayqmaci’ ktancyugal qani qu qinmasan naha’ sraral hiya’.   nanu’ qu pptzyuwaw na qmamas sa wazyay qani ga, nanu’ qu qhuniq ru qmaci’qani ka iyat pinmuhi’ na ‘tayal qani.  Ga gaygazyun naha’ tm’tu’ qu qmaci’ han, ru yaqu rima’ naha’ snli’ qbuli’ na qapu’ pglgun naha’ tmahuk hru sxun naha’ la, nanu’ qu smxu’ qasa qu cyuw tmrang mqqzyu’ kya’ la. 

nanu’ iy tminun ga mutuw naha’ ssamaw sa rhzyal ru yasa si giruh mthzyuk squ sinamaw naha’ rhzyal qasa tminun, kahul sa rngu’ qmpul qawngu’ na kakay naha’ squ snru’ na hwinuk naha’ tminun.  nanu’ qu qayqaya’ na tminun hya’ ga, nanu’ yaqu zinthungan naha’ qhuniq ki’a 75~80㎝ kinqruzyux nya’ ka qawngu’ (經圍), ru qinlsayan naha’ wazyay, ru bgira’ (打緯棒), ru ikus (梭子), ru bzinuq (綜絖棒), ru qusul (分隔棒), ru tkuran (挑花棒), ru wakil (繫腰帶) kwara’ qani.

qani hya’ ga yasa qu pinsbaq balay tcinun na ‘tayal aring kinbkaysan, nanu’ qu tninun naha’hya’ lga, ktan ga yan nqu wal mstnaq mtkkiy na tuqiy ktan cin ninun naha’, nanu’ qu tninun naha’ uzi ga mr’ru’ ru khmay ktan mutuw naha’ galan hhilaw.  kya uzi qu ptpngawn naha’ tminun, ru kya uzi qu lnamu’ tcinun naha’ ru phtgun naha’ tay babaw lmamu’ tminun, zzihung balay ru pzyux hazi' lmlamu’ biru’ niya’ ktan qu tcinun naha’ qasa, yani qu pplkusun naha’ iy kya qu krahu’ na zyuwaw qasa hya’.

zyuwaw na:Squliq Atayal